**Mahalaukun toiminnan gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Sinulle on varattu mahalaukun toiminnan gammakuvaus. Mahalaukun tyhjenemisnopeutta voidaan arvioida seuraamalla gammakameralla radioaktiivisella tutkimusaineella merkityn ruoka-aineen kulkua elimistössä.

**Tutkimukseen valmistautuminen**

Varaa tutkimukseen aikaa noin 5 tuntia. Tarvittaessa tutkimus voidaan suorittaa kahtena eri päivänä. Ole syömättä, juomatta ja tupakoimatta edellisestä illasta klo 24.00 lähtien.

Iltalääkkeet voit ottaa normaalisti, aamulääkkeet tutkimuksen jälkeen.

Erikoisohjeet (esim. diabeetikolle) antaa tarvittaessa hoitava lääkäri.

Tutkimukseen kuuluva kiinteä ateria sisältää paistettua kananmunaa ja paahtoleipää sekä rasvaa tai hilloa. Jos sinulla on erikoisruokavalio, ilmoita siitä mahdollisimman pian isotooppiyksikköön.

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radiolääke erittyy äidinmaitoon. Pidä radiolääkkeen saamisen jälkeen imetyksessä vuorokauden tauko. Kaada tauon aikana talteen otettu maito viemäriin.

**Tutkimuksen suorittaminen**

Kuvauksen aikana olet selälläsi gammakameran kuvattavana liikkumatta.

Ensin juot tutkimusaineella merkityn nesteen pillillä selälläsi (lasillinen vettä) ja mahalaukun tyhjenemistä kuvataan 30 minuuttia gammakameralla.

Ensimmäisen kuvauksen jälkeen pidetään 2h tauko, jonka jälkeen syöt tutkimusaineella merkityn kiinteän aterian. Kiinteä ateria sisältää paistetun kananmunan sekä 1-2 paahtoleipäviipaletta. Kuvausta jatketaan heti syömisen jälkeen. Kuvaus kestää 90 minuuttia. Voit varata mukaan kuulokkeet kuvauksen ajaksi musiikin kuuntelua varten.

**Tutkimuksen jälkeen huomioitavaa**

Tutkimusaine ei vaikuta vointiisi ja se poistuu elimistöstäsi vuorokauden aikana. Tutkimusaine säteilee hyvin vähäisesti lähiympäristöösi. Muille ihmisille aiheutuva säteilyannos on niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltäsi.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.